Document ID: 31999R2684

KOMISSION ASETUS (EY) N:o 2684/1999,
annettu 17 päivänä joulukuuta 1999,
entisen Jugoslavian tasavallan Makedonian kanssa tehdyssä yhteistyösopimuksessa määrättyjä tiettyjä naudanliha-alan tuotteita koskevan tuontijärjestelmän soveltamista koskevista yksityiskohtaisista säännöistä vuodelle 2000
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä Euroopan yhteisön ja entisen Jugoslavian tasavallan Makedonian yhteistyösopimuksen soveltamista koskevista menettelyistä 9 päivänä tammikuuta 1998 annetun neuvoston asetuksen (EY) N:o 77/98(1) ja erityisesti sen 1 artiklan,
sekä katsoo seuraavaa:
1) Entisen Jugoslavian tasavallan Makedonian kanssa tehdyn yhteistyösopimuksen(2) 15 artiklan 2 kohdassa määrätään kyseisen sopimuksen liitteessä E tarkoitetuille tuotteille teuraspainona ilmaistuna 1650 tonnin suuruinen tariffikiintiö vuodeksi 2000. On tarpeen vahvistaa mainitun kiintiön soveltamista koskevat yksityiskohtaiset säännöt.
2) Tämän kiintiön joustavan hallinnoinnin mahdollistamiseksi olisi säädettävä tuontioikeuksia koskevasta hakemusjärjestelmästä. Lisäksi olisi säädettävä, että nämä tuontioikeudet myönnetään harkinta-ajan jälkeen ja tarvittaessa yhtenäistä vähennysprosenttia soveltaen. Myönnettyjen oikeuksien perusteella toimija voi koko vuoden 2000 ajan hakea tuontitodistuksia noudattaen maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhtenäisistä yksityiskohtaisista säännöistä 16 päivänä marraskuuta 1988 annettua komission asetusta (ETY) N:o 3719/88(3), sellaisena kuin se on viimeksi muutettuna asetuksella (EY) N:o 1127/1999(4), ja naudanliha-alan tuonti- ja vientitodistusjärjestelmän soveltamista koskevista yksityiskohtaisista säännöistä sekä asetuksen (ETY) N:o 2377/80 kumoamisesta 26 päivänä kesäkuuta 1995 annettua komission asetusta (EY) N:o 1445/95(5), sellaisena kuin se on viimeksi muutettuna asetuksella (EY) N:o 2648/98(6), joita on täydennetty tietyillä säännöksillä.
3) Kyseisiin naudanliha-alan järjestelmiin liittyvän ilmeisen keinotteluvaaran vuoksi on määritettävä yksityiskohtaiset edellytykset toimijoiden hyväksymiselle näihin järjestelyihin. Näiden edellytysten tarkistamiseksi hakemukset on esitettävä siinä jäsenvaltiossa, jossa tuoja on merkitty arvonlisäverovelvollisten rekisteriin.
4) Tuotteiden alkuperän asianmukaista valvontaa varten on syytä vaatia joko EUR.1-tavaratodistuksen tai yhteistyösopimuksen pöytäkirja nro 2 määräysten mukaisen kauppalaskuilmoituksen esittämistä.
5) Tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Avataan entisestä Jugoslavian tasavallasta Makedoniasta peräisin oleville tietyille naudanliha-alan tuotteille teurastuspainona ilmaistuna 1650 tonnin suuruinen tariffikiintiö 1 päivän tammikuuta ja 31 päivän joulukuuta 2000 väliseksi ajaksi.
Tämän kiintiön järjestysnumero on 09.4505.
2. Edellä 1 kohdassa tarkoitetun kiintiön rajoissa tapahtuva tuonti rajoitetaan tiettyihin eläviin eläimiin ja lihaan, jotka kuuluvat seuraaviin CN-koodeihin:
- ex 0102 90 51, ex 0102 90 59, ex 0102 90 71 ja ex 0102 90 79,
- ex 0201 10 00,
- ex 0201 20 20,
- ex 0201 20 30,
- ex 0201 20 50,
ja joita tarkoitetaan yhteistyösopimuksen liitteessä E.
3. Kyseiseen kiintiöön luettaessa 100 kilogrammaa elopainoa vastaa 50:tä kilogrammaa teuraspainoa.
4. Arvotulleja ja yhteisessä tullitariffissa vahvistettuja tuontitullien erityisiä määriä alennetaan 80 prosentilla tämän kiintiön rajoissa tuotujen tuotteiden osalta.
2 artikla
Ollakseen oikeutettu 1 artiklassa tarkoitettuun kiintiöön hakijan on oltava luonnollinen henkilö tai oikeushenkilö, jonka on hakemuksen esittämishetkellä todistettava asianomaisen jäsenvaltion toimivaltaisia viranomaisia tyydyttävällä tavalla harjoittaneensa viimeisten 12 kuukauden aikana vähintään kerran naudanlihan ja/tai elävien nautaeläinten kauppaan liittyvää liiketoimintaa kolmansien maiden kanssa; hakijan on oltava kirjattu kansalliseen arvonlisäverovelvollisten rekisteriin.
3 artikla
1. Tuontioikeushakemus voidaan esittää ainoastaan siinä jäsenvaltiossa, jossa hakija on merkitty 2 artiklassa tarkoitettuun rekisteriin.
2. Tuontioikeushakemus on tehtävä vähintään 15 tonnin määrästä teuraspainona ilmaistuna, ylittämättä kiintiön kokonaismäärää.
3. Tuontioikeushakemuksen voi jättää ainoastaan 4-11 päivänä tammikuuta 1999.
4. Yksi hakija voi jättää ainoastaan yhden hakemuksen. Jos sama hakija jättää useamman kuin yhden hakemuksen, hakijan kaikki hakemukset hylätään.
5. Jäsenvaltioiden on annettava komissiolle tiedoksi viimeistään viidentenä hakemusten jättökauden päättymistä seuraavana työpäivänä tehdyt hakemukset, jotka koskevat 1 artiklan 1 kohdassa tarkoitettua määrää. Ilmoitukseen on sisällyttävä luettelo hakijoista ja haetuista määristä.
Kaikki tiedonannot, mukaan lukien ilmoitukset siitä, että hakemuksia ei ole jätetty, on lähetettävä faksina tämän asetuksen liitteessä olevaa mallia noudattaen.
4 artikla
Komissio päättää, missä määrin hakemukset voidaan hyväksyä. Jos määrät, joista hakemuksia on jätetty, ylittävät käytettävissä olevat määrät, komissio vahvistaa haettuja määriä koskevan yhdenmukaisen vähennysprosentin.
5 artikla
1. Myönnettyjen määrien tuonnin edellytyksenä on yhden tai useamman tuontitodistuksen esittäminen.
Jollei tämän asetuksen säännöksistä muuta johdu, sovelletaan asetusten (ETY) N:o 3719/88 ja (EY) N:o 1445/95 säännöksiä.
2. Todistushakemuksen voi jättää ainoastaan siinä jäsenvaltiossa, jossa toimija on hakenut tuontioikeuksia.
3. Komission annettua tiedoksi myönnetyt määrät 4 artiklan mukaisesti tuontitodistukset on annettava tuontioikeudet saaneille toimijoille näiden pyynnöstä ja näiden nimiin.
4. Todistushakemukseen ja todistukseen on tehtävä seuraavat merkinnät:
a) 8 kohtaan merkintä "entisen Jugoslavian tasavallasta Makedoniasta"; todistus velvoittaa tuomaan kyseisestä maasta;
b) 17 kohtaan eläinten lukumäärän lisäksi niiden elopaino, jonka on vastattava osittain tai kokonaan toimijalla myönnettyjä tuontioikeuksia;
c) 20 kohtaan järjestysnumero 09.4505 ja ainakin yksi seuraavista merkinnöistä:
- Reglamento (CE) n° 2684/1999
- Forordning (EF) nr. 2684/1999
- Verordnung (EG) Nr. 2684/1999
- Κανονισμός (ΕΚ) αριθ. 2684/1999
- Regulation (EC) No 2684/1999
- Reglement (CE) n° 2684/1999
- Regolamento (CE) n. 2684/1999
- Verordening (EG) nr. 2684/1999
- Regulamento (CE) n.o 2684/1999
- Asetus (EY) N:o 2684/1999
- Förordning (EG) nr 2684/1999.
5. Tämän asetuksen mukaisesti laaditut tuontitodistukset ovat voimassa 90 päivää niiden antopäivästä asetuksen (ETY) N:o 3719/88 21 artiklan 1 kohdan mukaisesti. Niiden voimassaolo päättyy kuitenkin viimeistään 31 päivänä joulukuuta 2000.
6. Annetut todistukset ovat voimassa koko yhteisössä.
6 artikla
Tuotteille myönnetään 1 artiklassa tarkoitetut oikeudet esitettäessä viejämaan yhteistyösopimukseen liitetyn pöytäkirjan nro 2 määräysten mukaisesti antama EUR.1-tavaratodistus tai viejän mainitun pöytäkirjan määräysten mukaisesti laatima kauppalaskuilmoitus.
7 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 2000.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä joulukuuta 1999.

Labels: 3
17
18
15